钦定古今图书集成/明伦汇编/闺媛典/第322卷 > 皇清五十五 > 蓝铭瑜妻黄氏
## 钦定古今图书集成/明伦汇编/闺媛典/第322卷 > 皇清五十五 > 蓝铭瑜妻黄氏

按《漳浦县志》：黄氏，黄熙廷女。年十六，适庠生蓝铭瑜。瑜病亟，焚香告天，愿以身代。既没，痛绝，复苏者三，曰：“必死夫。” 已而叹曰：“妾死，夫祀斩矣。” 乃为夫立孤，剪发自誓，以无负所天。治丧具，朝夕哭不绝声，声竭泪枯。逾年，所立子死，家难迭兴，氏多方消弭，复立嗣，朝夕教戒不倦。顺治乙未，大兵南下，与族中群妇走避大帽山顶，石洞窈折，必丈夫扶掖乃得上。黄曰：“苟如此，不如死。倘见迫，惟有投崖耳。” 强之，不为动。俄闻铙吹声，众相顾无人色，黄独无怖容。骑卒竟以历险蹶蹄中返。氏素未尝知文，读夫遗书，著《幽室哀词》十三章，悲楚激烈。丹山张苍峦为之序。